閬州東樓筵奉送十一舅往青城縣得昏字
作者：杜甫
朝代：唐

paragraphs: 曾城有高樓，制古丹雘存。
迢迢百餘尺，豁達開四門。
雖有車馬客，而無人世喧。
遊目俯大江，列筵慰別魂。
是時秋冬交，節往顏色昏。
天寒鳥獸休，霜露在草根。
今我送舅氏，萬感集清尊。
豈伊山川間，回首盜賊繁。
高賢意不暇，王命久崩奔。
臨風欲慟哭，聲出已復吞。